**NÁRODNÁ RADA SLOVENSKEJ REPUBLIKY**

**IV. volebné obdobie**

Číslo: 1086/2009

### 1109a

### Spoločná správa

**výborov Národnej rady Slovenskej republiky o prerokovaní vládneho návrhu zákona o štátnej službe a o zmene a doplnení niektorých zákonov (tlač 1109) vo výboroch Národnej rady Slovenskej republiky v druhom čítaní**

 Výbor Národnej rady Slovenskej republiky pre sociálne veci a bývanie, ako gestorský výbor k **vládnemu návrhu zákona o štátnej službe a o zmene a doplnení niektorých zákonov** (ďalej len „ gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky:

**I.**

 Národná rada Slovenskej republiky uznesením č. 1475 zo 17. júna 2009 pridelila predmetný návrh zákona na prerokovanie týmto výborom Národnej rady Slovenskej republiky

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre sociálne veci a bývanie,

Výboru Národnej rady Slovenskej republiky pre financie, rozpočet a menu,

Výboru Národnej rady Slovenskej republiky pre verejnú správu a regionálny rozvoj,

Výboru Národnej rady Slovenskej republiky pre ľudské práva, národnosti a postavenie žien.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

## Návrh zákona odporučili schváliť

Ústavnoprávny výbor Národnej rady Slovenskej republiky uznesením č. 691 z 2. septembra 2009,

Výbor Národnej rady Slovenskej republiky pre sociálne veci a bývanie uznesením č. 273 z 3. septembra 2009,

Výbor Národnej rady Slovenskej republiky pre financie, rozpočet a menu uznesením č. 565 z 2. septembra 2009,

Výbor Národnej rady Slovenskej republiky pre verejnú správu a regionálny rozvoj uznesením č. 304 z 2. septembra 2009,

Výbor Národnej rady Slovenskej republiky pre ľudské práva, národnosti a postavenie žien uznesením č. 218 z 27. augusta 2009.

**IV.**

 Výbory Národnej rady Slovenskej republiky, ktoré návrh zákona prerokovali prijali tieto návrhy:

**K čl. I**

1. V celom texte zákona sa slová „Špeciálny súd“ nahrádzajú slovami „Špecializovaný trestný súd“ v príslušnom tvare.

Navrhovaná zmena vyplýva z prijatia zákona č. 291/2009 Z. z. o Špecializovanom trestnom súde a o zmene a doplnení niektorých zákonov.

**Ústavnoprávny výboru NR SR**

**Výbor NR SR pre ľudské práva, národnosti a postavenie žien**

**Výbor NR SR pre verejnú správu a regionálny rozvoj**

**Výbor NR SR pre financie, rozpočet a menu**

**Výbor NR SR pre sociálne veci a bývanie**

**Gestorský výbor odporúča schváliť**

1. V § 6 ods. 8, 9 a 10 sa vypúšťa text „§ 16,“.

V § 6 ods. 8, 9 a 10 je upravená pôsobnosť zákona o štátnej službe na štátnych zamestnancov, ktorých status je v zásade dočasný a ktorí spravidla budú vykonávať štátnu službu v dočasnej štátnej službe. Ide o štátneho zamestnanca vymenovaného za odborníka ústavného činiteľa (§ 6 ods. 2) alebo do verejnej funkcie (§ 6 ods. 3) alebo do funkcie štatutára podľa osobitného predpisu podľa (§ 6 ods. 6). Nezriedka však títo štátni zamestnanci sú už v stálej štátnej službe, avšak vymenovaní do týchto funkcií. Ich stála štátna služba sa „nezmení“ na dočasnú štátnu službu (ako je tomu podľa zákona č. 312/2001 Z. z.), budú iba dočasne preložení na toto nové štátnozamestnanecké miesto a pôjde vlastne o zmenu ich štátnozamestnaneckého pomeru. Na týchto štátnych zamestnancov sa preto naďalej bude vzťahovať aj § 16. Ak by sa totiž na týchto štátnych zamestnancov, v stálej štátnej službe, ale  iba dočasne vykonávajúcich danú funkciu, nevzťahoval § 16, upravujúci otázky stálej štátnej služby mohli by vzniknúť problémy pri uplatňovaní zákona, a preto sa navrhuje v tomto smere spresniť text, vypustením §16 (ustanovenie § 6 ods. 8, 9 a 10 upravuje pôsobnosť zákona o štátnej službe negatívne).

 **Ústavnoprávny výbor NR SR**

 **Gestorský výbor odporúča schváliť**

1. V § 14 ods. 2 písmeno b) znie:

„b) vedúceho úradu v služobnom úrade uvedenom v § 9 ods. 1 písm. b) a c) je osobný úrad služobného úradu, ktorý k nemu vykonáva zriaďovateľskú funkciu podľa osobitného predpisu.18)“.

 **Výbor NR SR pre sociálne veci a bývanie**

 **Gestorský výbor odporúča schváliť**

1. V § 14 ods. 2 sa vypúšťa písmeno c).

Poznámky pod čiarou k odkazom 23 a 24 sa vypúšťajú.

Nasledujúce odkazy a poznámky pod čiarou sa prečíslujú.

 Odôvodnenie k bodom 3 a 4:

Navrhovaná úprava je jednoduchšia a predovšetkým jednotným spôsobom určuje príslušnosť osobných úradov v prípadoch dotknutých vedúcich služobných úradov. Ide tiež o zosúladenie s niektorými ďalšími ustanoveniami návrhu zákona, napríklad s úpravou koordinačných vzťahov medzi služobnými úradmi (§ 9 ods. 6), s úpravou služobných predpisov (§ 15 ods. 2), či s úpravou náhrady škody (§ 116 ods.)

 **Výbor NR SR pre sociálne veci a bývanie**

 **Gestorský výbor odporúča schváliť**

1. V § 17 ods. 2 sa slová „písm. k) a l)“ nahrádzajú slovami „písm. a), k) a l)“.

Ustanovenie sa vo vete za bodkočiarkou spresňuje doplnením písmena a), aby bolo zrejmé, že aj odborník ústavného činiteľa, ktorý pred ustanovením do tejto funkcie bol v stálej štátnej službe, zostáva aj počas vykonávania funkcie odborníka ústavného činiteľa, do ktorej bol dočasne preložený, štátnym zamestnancom v stálej štátnej službe. Tento štátny zamestnanec bude teda dočasne vykonávať funkciu odborníka ústavného činiteľa na základe zmeny štátnozamestnaneckého pomeru dočasným preložením

 **Ústavnoprávny výbor NR SR**

 **Gestorský výbor odporúča schváliť**

1. V čl. I v § 19 ods. 9 sa na konci pripájajú slová „alebo v osobitnom predpise“.

Pre štátnych zamestnancov v služobných úradoch uvedených v § 9 ods. 2 písm. a) až e) sú kvalifikačné predpoklady obsiahnuté v osobitných predpisoch, preto je potrebné túto skutočnosť premietnuť aj do normatívneho textu.

 **Ústavnoprávny výbor NR SR**

 **Výbor NR SR pre ľudské práva, národnosti a postavenie žien**

 **Výbor NR SR pre verejnú správu a regionálny rozvoj**

 **Výbor NR SR pre financie, rozpočet a menu**

 **Výbor NR SR pre sociálne veci a bývanie**

 **Gestorský výbor odporúča schváliť**

1. V § 32 ods. 1 písm. k) sa slová „odvolania z tejto funkcie“ nahrádzajú slovami „na základe odvolania z tejto funkcie, vzdania sa tejto funkcie alebo uplynutím doby vykonávania tejto funkcie“.

Ide o spresnenie textu, nakoľko ku skončeniu vykonávania uvedených funkcií, a teda ku zmene štátnozamestnaneckého pomeru môže dôjsť nielen odvolaním z funkcie, ale aj vzdaním sa funkcie alebo uplynutím doby vykonávania funkcie.

 **Výbor NR SR pre sociálne veci a bývanie**

 **Gestorský výbor odporúča schváliť**

1. V § 33 ods. 6 sa na konci bodka nahrádza čiarkou a pripájajú sa tieto slová: „a trvá najdlhšie počas výkonu funkcie toho, pre koho plní úlohy.“.

Navrhovanou zmenou sa jednoznačne ustanoví, že dočasné preloženie štátneho zamestnanca v stálej štátnej službe na miesto odborníka ústavného činiteľa sa skončí vtedy, keď sa skončí vykonávanie funkcie ústavného činiteľa. Dočasné preloženie odborníka ústavného činiteľ však bude môcť skončiť aj pred uplynutím tohto času, a to na žiadosť odborníka alebo z iniciatívy ústavného činiteľa.

 **Ústavnoprávny výbor NR SR**

 **Gestorský výbor odporúča schváliť**

1. V § 35 ods. 2 sa za slovo „patrí“ a za slovo „a“ vkladá slovo „jednorazová“.

 Ide o spresnenie textu a jednoznačné definovanie nárokov súvisiacich

 s trvalým preložením štátneho zamestnanca.

 **Výbor NR SR pre sociálne veci a bývanie**

 **Gestorský výbor odporúča schváliť**

1. V § 39 ods. 2 sa slová „Po odvolaní z funkcie“ nahrádzajú slovami „Po odvolaní z funkcie, vzdaní sa funkcie alebo uplynutím doby vykonávania funkcie“.

Ide o spresnenie textu, nakoľko k skončeniu vykonávania uvedených funkcií môže dôjsť nielen odvolaním z funkcie, ale aj vzdaním sa funkcie alebo uplynutím doby vykonávania funkcie.

**Výbor NR SR pre sociálne veci a bývanie**

 **Gestorský výbor odporúča schváliť**

1. § 43 ods. 1 sa nad slovom „únie“ vypúšťa odkaz 41 a na konci sa pripája táto veta: „Počas vyslania podľa prvej vety patrí štátnemu zamestnancovi funkčný plat, ktorý by mu patril, ak by nebol vyslaný; to neplatí, ak mu plat poskytuje inštitúcia Európskej únie alebo orgán Európskej únie, do ktorých je vyslaný.“.

Poznámka pod čiarou k odkazu 41 sa vypúšťa.

Nasledujúce odkazy a poznámky pod čiarou sa prečíslujú.

Pravidlá vysielania národných expertov do inštitúcií a orgánov Európskej únie upravujú právne akty Európskej únie. Tieto pravidlá nie sú celkom jednotné – Komisia i Rada vydali vlastné pravidlá, vlastné pravidlá má napríklad aj Európsky dozorný úradník pre ochranu údajov. Pretože ide o právne akty, ktoré nepodliehajú publikačnej povinnosti v Úradnom vestníku Európskej únie, nie všetky tieto pravidlá boli vo vestníku publikované.

V zmysle pripomienky Kancelárie Národnej rady k návrhu zákona, podľa legislatívnych pravidiel tvorby zákonov (príloha č. 2: Legislatívno-technické pokyny, 18. bod), v poznámke pod čiarou nemožno odkazovať na právny akt Európskej únie, ktorý nebol publikovaný v Úradnom vestníku EÚ.

Inštitúcia, do ktorej býva národný expert vyslaný, spravidla neposkytuje expertovi počas vyslania plat. Naopak, podľa prijatých pravidiel je povinnosťou zamestnávateľa zachovať pracovný (služobný) pomer a poskytovať expertovi plat. Vzhľadom na uvedené sa navrhuje preto upraviť túto povinnosť priamo v texte zákona.

 **Ústavnoprávny výbor NR SR**

 **Gestorský výbor odporúča schváliť**

1. V čl. I v § 43 ods. 1 poznámka pod čiarou k odkazu 41 znie:

„41) Rozhodnutie Rady 2007/829/ES z 5. decembra 2007 o pravidlách pridelenia národných expertov a vojenského personálu na Generálny sekretariát Rady a zrušení rozhodnutia 2003/479/ES (Ú. v. EÚ L 327, 13.12.2007) v platnom znení.“.

Ide o úpravu uvedenia platného právneho aktu s riadnym označením jeho čísla, názvu a miesta uverejnenia, ktoré spĺňa požiadavky bodu 18. legislatívno-technických pokynov.

 **Výbor NR SR pre ľudské práva, národnosti a postavenie žien**

 **Gestorský výbor odporúča neschváliť**

1. V § 45 ods. 3, § 61 ods. 4 písm. a) a § 69 ods. 1 písm. d) sa slová „ministerstvom alebo ostatným ústredným orgánom štátnej správy“ nahrádzajú slovami „služobným úradom“.

Navrhuje sa za účelom zabezpečenia rovnakých práv štátnych zamestnancov vykonávajúcich štátnu službu v rôznych služobných úradoch, aby bolo možné vyslať na zahraničnú služobnú cestu (resp. poskytnúť služobné voľno) nie len štátnemu zamestnancovi na ústrednom orgáne štátnej správy, ale v ktoromkoľvek služobnom úrade.

 **Ústavnoprávny výbor NR SR**

 **Gestorský výbor odporúča schváliť**

1. V § 51 ods. 1 sa na konci pripája táto veta: „Štátnozamestnanecký pomer odborníka ústavného činiteľa, ktorý vykonáva štátnu službu v dočasnej štátnej službe, môže ten, pre koho plní úlohy, skončiť okamžite aj bez uvedenia dôvodu; ustanovenie § 74 Zákonníka práce sa v tomto prípade nepoužije.“.

Pôjde o tie prípady, keď od ústavného činiteľa nemožno spravodlivo požadovať, aby štátny zamestnanec vykonával pre neho práce poradcu a ústavný činiteľ nechce zverejňovať dôvod, pre ktorý sa takto rozhodol bez toho, aby musel preverovať pravdivosť dôvodu, stačí jeho presvedčenie o potrebe skončiť štátnozamestnanecký pomer svojho odborníka okamžite (napr. strata dôvery).

 **Ústavnoprávny výbor NR SR**

 **Gestorský výbor odporúča schváliť**

1. V čl. I v § 60 ods. 1 písm. a) sa vypúšťajú slová „,ktoré sa vzťahujú na vykonávanie štátnej služby,“.

Ide o nadbytočnú úpravu, nakoľko samotná štátna služba ako špecifický druh zamestnaneckého pomeru, nie je v práve ES a EÚ jednotne upravená všeobecne a priamo záväznými právnymi aktmi.

 **Ústavnoprávny výbor NR SR**

 **Výbor NR SR pre ľudské práva, národnosti a postavenie žien**

 **Výbor NR SR pre verejnú správu a regionálny rozvoj**

 **Výbor NR SR pre financie, rozpočet a menu**

 **Výbor NR SR pre sociálne veci a bývanie**

 **Gestorský výbor odporúča schváliť**

1. V § 61 ods. 4 písmeno b) znie:

„b) účasť štátneho zamestnanca na projekte financovanom zo štátneho rozpočtu Slovenskej republiky alebo z iných verejných prostriedkov,“.

Úprava súvisí s pripravovanou novelizáciou zákona č. 528/2008 Z. z. o pomoci a podpore poskytovanej z fondov Európskeho spoločenstva v znení zákona č. 266/2009 Z. z. Táto novelizácia vytvára podmienky, aby sa na realizácii projektov, podľa zákona č. 528/2008 Z. z. podieľali štátni zamestnanci riadiaceho orgánu projektu, ak je tento súčasne aj prijímateľom projektu. V súlade s pripravovanou novelizáciou zákona č. 528/2008 Z. z. je potrebné vytvoriť legislatívny rámec, pre vykonávane prác na projektoch a ich odmeňovanie prostredníctvom rôznych typov zmlúv podľa Občianskeho zákonníka, Obchodného zákonníka alebo na základe niektorej z dohôd o prácach vykonávaných mimo pracovného pomeru podľa Zákonníka práce.

 **Výbor NR SR pre sociálne veci a bývanie**

 **Gestorský výbor odporúča schváliť**

1. V § 65 ods. 4 sa prvá veta nahrádza týmto textom: „Na vybavenie sťažnosti vedúceho úradu je príslušný vedúci úradu v služobnom úrade, ktorým je orgán štátnej správy, ktorý vykonáva vo vzťahu k služobnému úradu zriaďovateľskú funkciu podľa osobitného predpisu.18) Na vybavenie sťažnosti vedúceho úradu v služobnom úrade, ktorým je ministerstvo alebo ostatný ústredný orgán štátnej správy, je príslušný minister alebo vedúci ostatného ústredného orgánu štátnej správy.“.

Navrhovanou úpravou odseku 4 sa zjednocuje príslušnosť na vybavovanie sťažností v nadväznosti na odsek 3 s cieľom predísť možným aplikačným problémom ohľadom kompetencie na vybavovanie takýchto sťažností.

 **Výbor NR SR pre sociálne veci a bývanie**

 **Gestorský výbor odporúča schváliť**

1. V čl. I v § 68 ods. 1 písm. g) treťom bode sa na konci pripájajú tieto slová „(§ 166 Zákonníka práce)“.

Navrhovaným doplnením o vnútorný odkaz na konkrétne ustanovenie Zákonníka práce sa jednoznačne ustanovuje, že za vykonávanie štátnej služby sa považuje nielen čas rodičovskej dovolenky muža, ktorá zodpovedá materskej dovolenke (§ 166 ods. 1 Zákonníka práce), ale aj čas  rodičovskej dovolenky ženy a muža do troch, resp. do šiestich rokov veku dieťaťa (§ 166 ods. 2 Zákonníka práce). Toto doplnenie je dôležité najmä v nadväznosti na úpravu obsiahnutú v 85 návrhu zákona.

 **Ústavnoprávny výbor NR SR**

 **Výbor NR SR pre ľudské práva, národnosti a postavenie žien**

 **Výbor NR SR pre verejnú správu a regionálny rozvoj**

 **Výbor NR SR pre financie, rozpočet a menu**

 **Výbor NR SR pre sociálne veci a bývanie**

 **Gestorský výbor odporúča schváliť**

1. V § 85 ods. 2 písm. a) sa za slovo „čas“ vkladajú slová „ vykonávania štátnej služby vrátane času“.

 Úprava textu zohľadňuje aj skutočné vykonávanie štátnej služby podľa doterajšieho zákona o štátnej službe (č. 312/2001 Z. z.) a nie len započítavanie času, ktorý sa posudzuje za vykonávanie štátnej služby (napr. čas čerpania dovolenky, plateného služobného voľna, prehlbovania kvalifikácie, neprítomnosti z dôvodu choroby).

 **Výbor NR SR pre sociálne veci a bývanie**

 **Gestorský výbor odporúča schváliť**

1. V § 89 ods. 1 sa slová „do výšky 120 %“ nahrádzajú slovami „do výšky 100 %“.

Úprava nadväzuje na navrhovanú zmenu v ustanovení § 133 ods. 1, ktorou sa definuje vyrovnanie. V zákone navrhovaná výška osobného príplatku až do 120 % platovej tarify štátneho zamestnanca je preto neakceptovateľná. Navrhovaným percentom (100%platovej tarify) sa zachováva súčasná hranica a je porovnateľná s možnou výškou osobného príplatku v štátnej službe podľa osobitných predpisov (napríklad podľa zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície, zákona č. 200/1998 Z. z. o štátnej službe colníkov a o zmene a doplnení niektorých ďalších zákonov).

 **Výbor NR SR pre sociálne veci a bývanie**

 **Gestorský výbor odporúča schváliť**

1. § 94 sa dopĺňa odsekom 4, ktorý znie:

„(4) Funkčný plat vedúceho úradu a štátneho zamestnanca vo verejnej funkcii je určený s prihliadnutím na prípadnú štátnu službu nadčas.“.

Štátny zamestnanec vo verejnej funkcii a vedúci služobného úradu, ktorý je najvyššie postavený vedúci štátny zamestnanec v príslušnom služobnom úrade, vlastne nemá nadriadeného, ktorý by mu prikazoval alebo súhlasil s vykonávaním štátnej služby nadčas. Navrhované ustanovenie reaguje na zaužívanú prax. Úpravu rovnakého významu obsahuje aj § 93 ods. 3 zákona č. 312/2001 Z. z. a tiež zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.

 **Výbor NR SR pre sociálne veci a bývanie**

 **Gestorský výbor odporúča schváliť**

1. V § 104 ods. 6 sa slová „a) až d)“ nahrádzajú slovami „a) až c)“ a slová „prílohy č. 3 alebo podľa § 113“ sa nahrádzajú slovami „osobitného predpisu“.

Ide o spresnenie úpravy poskytovania paušálnych náhrad vedúcich služobných úradov vo verejnej funkcii v nadväznosti na § 6 ods. 5 návrhu zákona.

 **Výbor NR SR pre sociálne veci a bývanie**

 **Gestorský výbor odporúča schváliť**

1. V § 116 ods. 3 tretia veta znie: „Sumu náhrady škody, ktorú spôsobil štátny zamestnanec vo verejnej funkcii v služobnom úrade, ktorým je ministerstvo alebo ostatný ústredný orgán štátnej správy, určí minister alebo vedúci ostatného ústredného orgánu štátnej správy; sumu náhrady škody, ktorú spôsobil vedúci ostatného ústredného orgánu štátnej správy, určí predseda vlády.“.

 Navrhované nové znenie tretej vety v odseku 3 súvisí s úpravou príslušnosti na riešenie otázok týkajúcich sa štátnych zamestnancov vo verejnej funkcii v služobnom úrade, ktorým je ministerstvo alebo ostatný ústredný orgán štátnej správy (napr. § 12 ods. 3, § 65 ods. 3 a 4).

 **Výbor NR SR pre sociálne veci a bývanie**

 **Gestorský výbor odporúča schváliť**

1. V § 129 sa za odsek 1 vkladajú nové odseky 2 a 3, ktoré znejú:

„(2) Štátny zamestnanec, ktorý je k 31. októbru 2009 vymenovaný za predstaveného podľa predpisov platných do 31. októbra 2009, sa považuje za vedúceho zamestnanca podľa tohto zákona.

(3) Odborník, ktorý je na plnenie úloh štátnej služby potrebný a ktorý vykonáva štátnu službu k 31. októbru 2009 podľa predpisov platných do 31. októbra 2009, sa považuje za odborníka, ktorý je dočasne potrebný na plnenie úloh štátnej služby podľa tohto zákona.“.

Doterajšie odseky 2 až 4 sa označujú ako odseky 4 až 6.

Ide o potrebné spresnenie a doplnenie legislatívneho textu, a to najmä z dôvodu právnej istoty dotknutých kategórií štátnych zamestnancov.

 **Ústavnoprávny výbor NR SR**

**Gestorský výbor odporúča schváliť**

1. V § 129 ods. 5 sa na konci pripája táto veta: „Po skončení vykonávania funkcie sa štátny zamestnanec podľa druhej vety zaradí na iné vhodné štátnozamestnanecké miesto, ak na štátnozamestnaneckom mieste, na ktorom vykonával štátnu službu pred zvolením, vymenovaním alebo poverením, vykonáva štátnu službu štátny zamestnanec v stálej štátnej službe a ak sa nedohodne so služobným úradom inak.“.

 Vymenovaním štátneho zamestnanca do funkcie predstaveného v politickej funkcii došlo podľa zákona č. 312/2001 Z. z. ex lege k nahradeniu jeho štátnozamestnaneckého pomeru v stálej štátnej službe vzťahom, ktorý podlieha režimu dočasnej štátnej služby. Štátnozamestnanecké miesto, z ktorého bol takýto štátny zamestnanec (predstavený v politickej funkcii) „uvoľnený“, zostalo voľné, a preto môže dnes na tomto mieste vykonávať štátnu službu iný štátny zamestnanec prijatý do stálej štátnej služby. V nadväznosti na skutočnosť, že niektorým štátnym zamestnancom návrh zákona „spätne“ priznáva status štátneho zamestnanca v stálej štátnej službe, je potrebné doplniť ustanovenie § 129 ods. 5.

**Ústavnoprávny výbor NR SR**

**Gestorský výbor odporúča schváliť**

1. V § 129 ods. 6 sa na konci pripája tento text: „Štátny zamestnanec, ktorý v čase vymenovania do funkcie štatutárneho orgánu podľa prvej vety bol štátnym zamestnancom v stálej štátnej službe, sa považuje za štátneho zamestnanca v stálej štátnej službe podľa tohto zákona. Po skončení vykonávania funkcie sa štátny zamestnanec podľa druhej vety zaradí na iné vhodné štátnozamestnanecké miesto, ak na štátnozamestnaneckom mieste, na ktorom vykonával štátnu službu pred vymenovaním do funkcie štatutárneho orgánu, vykonáva štátnu službu štátny zamestnanec v stálej štátnej službe a ak sa nedohodne so služobným úradom inak.“.

Návrh na doplnenie ustanovenia § 129 ods. 6 sleduje zjednotenie s odsekom 5, ktorý upravuje postavenie dnešných predstavených v politických funkciách. Aj štátni zamestnanci, ktorí pred vymenovaním do funkcie štatutárneho orgánu (napr. ministrom - generálny riaditeľ Daňového riaditeľstva), boli štátnymi zamestnancami v stálej štátnej službe, zostávajú po skončení vykonávania tejto funkcie štátnymi zamestnancami v stálej štátnej službe. Rovnako ako v prípade štátnych zamestnancov v politickej funkcii sa nevrátia na štátnozamestnanecké miesto, na ktorom vykonávali štátnu službu pred vymenovaním do funkcie štatutárneho orgánu, ak je toto miesto obsadené štátnym zamestnancom v stálej štátnej službe. Môžu sa však dohodnúť so služobným úradom na inom postupe (napr. na preložení na iné voľné štátnozamestnanecké miesto, príp. aj do iného služobného úradu).

**Ústavnoprávny výbor NR SR**

**Gestorský výbor odporúča schváliť**

1. § 129 sa dopĺňa odsekom 7, ktorý znie:

„(7) Služobný úrad môže dať štátnemu zamestnancovi podľa odseku 5 tretej vety a odseku 6 tretej vety výpoveď, ak tento štátny zamestnanec nesúhlasí s trvalým preložením na iné vhodné štátnozamestnanecké miesto alebo služobný úrad takéto štátnozamestnanecké miesto pre neho nemá a ak sa nedohodne s týmto štátnym zamestnancom inak. Štátnemu zamestnancovi pri skončení štátnozamestnaneckého pomeru výpoveďou podľa prvej vety alebo dohodou o skončení štátnozamestnaneckého pomeru z toho istého dôvodu patrí odstupné v sume podľa § 53 ods. 4.“.

 Doplnenie odseku 7 súvisí s právnou úpravou v odsekoch 5 a 6, pričom sa upravuje postup služobného úradu v prípade, že štátneho zamestnanca, ktorý skončí vykonávanie verejnej funkcie alebo vykonávanie funkcie štatutárneho orgánu, nemožno zaradiť na jeho pôvodné štátnozamestnanecké miesto, pretože toto miesto je obsadené štátnym zamestnancom v stálej štátnej službe. Ak si služobný úrad splní svoju ponukovú povinnosť a štátny zamestnanec s ponúkaným miestom nesúhlasí alebo ak služobný úrad nemôže štátnemu zamestnancovi ponúknuť žiadne miesto a ani nedôjde k inej dohode medzi ním a štátnym zamestnancom, bude mať služobný úrad možnosť skončiť štátnozamestnanecký pomer takéhoto štátneho zamestnanca výpoveďou. Skončiť štátnozamestnanecký pomer v týchto prípadoch bude možné aj dohodou. Pri skončení štátnozamestnaneckého pomeru sa uvedenému štátnemu zamestnancovi navrhuje poskytnúť odstupné v rovnakej sume v akej patrí odstupné štátnemu zamestnancovi pri skončení vykonávania verejnej funkcie alebo vykonávania funkcie štatutárneho orgánu, ktorý uvedenú funkciu vykonáva v dočasnej štátnej službe.

**Ústavnoprávny výbor NR SR**

**Gestorský výbor odporúča schváliť**

1. V § 133 ods. 1 druhej vete časť vety pred bodkočiarkou znie: „Ak funkčný plat určený podľa prvej vety je nižší ako funkčný plat priznaný štátnemu zamestnancovi k 31. októbru 2009, patrí mu vyrovnanie do sumy funkčného platu priznaného štátnemu zamestnancovi k 31. októbru 2009“ a na konci sa pripája táto veta: „Suma vyrovnania sa počas trvania štátnozamestnaneckého pomeru nemení.“.

 Ide o spresnenie textu vzhľadom na znenie § 83 ods. 1 písm. k).

 Návrhom sa štátnemu zamestnancovi určením nového funkčného platu, z dôvodu zmeny systému odmeňovania ustanoveným v tomto zákone, zaručuje zachovanie sumy vyrovnania do výšky funkčného platu priznaného štátnemu zamestnancovi k 31. októbru 2009, aj po tomto termíne.

**Výbor NR SR pre sociálne veci a bývanie**

**Gestorský výbor odporúča schváliť**

1. Za § 139 sa vkladá nový § 140, ktorý znie:

„§ 140

(1) Zamestnanec, ktorý je k 31. októbru 2009 v pracovnom pomere na neurčitý čas k zamestnávateľovi, ktorý je služobným úradom, a ktorý vykonáva činnosť právneho zastupovania podľa § 5 ods. 1 písm. f), sa prijme do stálej štátnej služby bez výberového konania alebo bez výberu, ak tento zamestnanec

* 1. do jedného mesiaca odo dňa účinnosti tohto zákona požiada o prijatie do štátnej služby,
	2. spĺňa predpoklady podľa § 19 ods. 1 písm. a) až e) a požiadavky podľa § 19 ods. 2.

(2) Zamestnanec podľa odseku 1 sa prijme do stálej štátnej služby na základe služobnej zmluvy; vedúci úradu je povinný so zamestnancom uzavrieť služobnú zmluvu do jedného mesiaca odo dňa podania žiadosti. Dňom vzniku štátnozamestnaneckého pomeru sa zamestnanec podľa odseku 1 stáva štátnym zamestnancom v stálej štátnej službe.

(3) Nároky z pracovného pomeru štátneho zamestnanca prijatého do štátnej služby podľa odseku 1 zostávajú zachované. Nároky zamestnávateľa z pracovného pomeru zamestnanca prijatého do štátnej služby podľa odseku 1 prechádzajú dňom vzniku štátnozamestnaneckého pomeru na služobný úrad.

(4) Pracovný pomer zamestnanca, ktorý sa neprijme do štátnej služby podľa odseku 1, sa skončí podľa Zákonníka práce.“.

Doterajšie § 140 a 141 sa označujú ako § 141 a 142.

Podľa súčasného zákona o štátnej službe (zákon č. 312/2001 Z. z.) nie je jednoznačné, či právne zastupovanie je činnosťou, ktorá sa vykonáva v štátnozamestnaneckom pomere. V služobných úradoch sú vytvorené právne referáty, prípadne právne oddelenia, ktorých náplňou činnosti je aj právne zastupovanie, a sú zložené zo zamestnancov (právnikov), ktorí sú v pracovnom pomere podľa zákona o výkone práce vo verejnom záujme alebo aj v štátnozamestnaneckom pomere.

Podľa navrhovaného zákona o štátnej službe je v § 5 ods.1 písm. f) právne zastupovanie jednoznačne uvedené ako jedna z činností, ktorou štátny zamestnanec plní úlohy štátneho orgánu pri vykonávaní štátnej správy alebo štátnych záležitostí. Navrhovaný nový § 140 rieši prechod z pracovného pomeru do štátnozamestnaneckého pomeru v tých prípadoch, keď zamestnanci vykonávajú právne zastupovanie v  pracovnom pomere na neurčitý čas. Upravuje otázky týkajúce sa zachovania nárokov z pracovného pomeru, ktoré má štátny zamestnanec voči bývalému zamestnávateľovi, a tiež upravuje prechod tých nárokov na služobný úrad, ktoré mal bývalý zamestnávateľ voči zamestnancovi.

 **Ústavnoprávny výbor NR SR**

 **Gestorský výbor odporúča schváliť**

1. V čl. IV prvý bod znie:

 „1. V § 4 ods. 1 sa za písmeno k) vkladá nové písmeno l), ktoré znie:

 „l) príplatok za starostlivosť a vedenie služobného motorového vozidla,“.

 Doterajšie písmená l) až s) sa označujú ako písmená m) až t).“.

Navrhovaná úprava je potrebná v nadväznosti na prijatie zákona č. 317/2009 Z. z., ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.

 **Ústavnoprávny výbor NR SR**

 **Výbor NR SR pre ľudské práva, národnosti a postavenie žien**

 **Výbor NR SR pre verejnú správu a regionálny rozvoj**

 **Výbor NR SR pre financie, rozpočet a menu**

 **Výbor NR SR pre sociálne veci a bývanie**

 **Gestorský výbor odporúča schváliť**

1. V čl. IV druhý bod znie:

 „2. V § 4 ods. 4 sa slová „písm. c) až j)“ nahrádzajú slovami „písm. c) až j) a l)“.“.

Navrhovaná úprava je potrebná v nadväznosti na prijatie zákona č. 317/2009 Z. z., ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.

 **Ústavnoprávny výbor NR SR**

 **Výbor NR SR pre ľudské práva, národnosti a postavenie žien**

 **Výbor NR SR pre verejnú správu a regionálny rozvoj**

 **Výbor NR SR pre financie, rozpočet a menu**

 **Výbor NR SR pre sociálne veci a bývanie**

 **Gestorský výbor odporúča schváliť**

1. V čl. IV štvrtom bode v § 22 ods. 1 a 6 sa slová „k) až r)“ nahrádzajú slovami „l) až s)“ a slová „l) až s)“ sa nahrádzajú slovami „m) až t)“.

Navrhovaná úprava je potrebná v nadväznosti na prijatie zákona č. 317/2009 Z. z., ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.

 **Ústavnoprávny výbor NR SR**

 **Výbor NR SR pre ľudské práva, národnosti a postavenie žien**

 **Výbor NR SR pre verejnú správu a regionálny rozvoj**

 **Výbor NR SR pre financie, rozpočet a menu**

 **Výbor NR SR pre sociálne veci a bývanie**

 **Gestorský výbor odporúča schváliť**

1. V čl. VII prvom bode v poznámke pod čiarou k odkazu 6a) za slovom „Spoločenstva“ text v zátvorke znie:

 „(Mimoriadne vydanie Ú. v. EÚ, kap.2/zv.6; Ú. v. ES L 253, 11.10.1993)“.

Ide o formálnu úpravu doplnenia miesta uverejnenia právne záväzného aktu ES a EÚ v zmysle dohodnutého a zaužívaného spôsobu.

 **Ústavnoprávny výbor NR SR**

 **Výbor NR SR pre ľudské práva, národnosti a postavenie žien**

 **Výbor NR SR pre verejnú správu a regionálny rozvoj**

 **Výbor NR SR pre financie, rozpočet a menu**

 **Výbor NR SR pre sociálne veci a bývanie**

 **Gestorský výbor odporúča schváliť**

1. Za čl. VII sa vkladajú nové čl. VIII až XII, ktoré znejú:

 **„Čl. VIII**

 Zákon Národnej rady Slovenskej republiky č. 16/1993 Z. z. o Kancelárii prezidenta Slovenskej republiky v znení zákona č. 312/2001 Z. z., zákona č. 138/2002 Z. z., zákona č. 321/2002 Z. z. a zákona č. 551/2003 Z. z. sa mení a dopĺňa takto:

1. V poznámke pod čiarou k odkazu 1 sa citácia „Zákon č. 312/2001 Z. z. o štátnej službe a o zmene a doplnení niektorých zákonov“ nahrádza citáciou „Zákon č. .../2009 Z. z. o štátnej službe a o zmene a doplnení niektorých zákonov“.

2. V poznámke pod čiarou k odkazu 3 sa citácia „§ 78 až 106, § 159 a § 159b zákona č. 312/2001 Z. z. v znení neskorších predpisov“ nahrádza citáciou „§ 81 až 114, § 132 až 134 zákona č. .../2009 Z. z.“.

3. V poznámke pod čiarou k odkazu 4 sa citácia „§ 105 zákona č. 312/2001 Z. z.“ nahrádza citáciou „§ 113 zákona č. .../2009 Z. z.“.

K bodom 1 až 3:

Ide o legislatívnotechnickú úpravu v nadväznosti na navrhovaný zákon o štátnej službe a o zmene a doplnení niektorých zákonov obsiahnutý v čl. I.

4. V prílohe č.1 v 4. platovej triede sa slová „úplné stredné vzdelanie alebo vyššie odborné vzdelanie“ nahrádzajú slovami „úplné stredné všeobecné vzdelanie, úplné stredné odborné vzdelanie alebo vyššie odborné vzdelanie“.

5. V prílohe č. 1 v 5. platovej triede a 6. platovej triede sa slová „bakalárske vzdelanie alebo vysokoškolské vzdelanie“ nahrádzajú slovami „vysokoškolské vzdelanie prvého stupňa alebo vysokoškolské vzdelanie druhého stupňa“.

6. V prílohe č. 1 v 7. platovej triede a 8. platovej triede sa za slová „vysokoškolské vzdelanie“ vkladajú slová „druhého stupňa“.

7. V prílohe č. 1 v 9. platovej triede sa slová „vysokoškolské vzdelanie“ nahrádzajú slovami „vysokoškolské vzdelanie druhého stupňa alebo vysokoškolské vzdelanie tretieho stupňa“.

K bodom 4 až 7:

Ide o zladenie s navrhovaným zákonom o štátnej službe a o zmene a doplnení niektorých zákonov, zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, ako aj so zákonom č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.

8. Príloha č. 2 znie:

**„Príloha č. 2**

**k zákonu č. 16/1993 Z. z.**

**Platové tarify štátnych zamestnancov v Kancelárii prezidenta**

 **Slovenskej republiky**

**(eurách mesačne)**

**Platová trieda Platová tarifa**

1. 420,50
2. 447,00
3. 489,50
4. 524,50
5. 628,00
6. 675,00
7. 757,50
8. 904,50
9. 1047,00“.

Platové tarify uvedené v prílohe č. 2 sa navrhujú rovnaké, ako vyplývajú z platnej a účinnej právnej úpravy. Navrhované úpravy nebudú zvyšovať nároky na štátny rozpočet.

**Čl. IX**

 Zákon Národnej rady Slovenskej republiky č. 38/1993 Z.z. o organizácii Ústavného súdu Slovenskej republiky, o konaní pred ním a o postavení jeho sudcov v znení zákona Národnej rady Slovenskej republiky č. 293/1995 Z.z., nálezu Ústavného súdu Slovenskej republiky č. 398/1998 Z.z., zákona č. 97/1999 Z.z., zákona č. 226/2000 Z.z., zákona č. 124/2002 Z.z., zákona č. 514/2003 Z.z., zákona č. 551/2003 Z.z., zákona č. 324/2004 Z.z., zákona č. 586/2004 Z.z., zákona č. 546/2005 Z.z., zákona č. 94/2006 Z.z., zákona č. 122/2006 Z.z., zákona č. 71/2008 Z.z. a zákona č. 520/2008 Z.z. sa mení a dopĺňa takto:

1. V poznámke pod čiarou k odkazu 1 sa citácia „Zákon č. 312/2001 Z. z. o štátnej službe a o zmene a doplnení niektorých zákonov“ nahrádza citáciou „Zákon č. .../2009 Z. z. o štátnej službe a o zmene a doplnení niektorých zákonov“.

2. V poznámke pod čiarou k odkazu 3 sa citácia „§ 78 až 106 a § 159 zákona
č. 312/2001 Z. z.“ nahrádza citáciou „§ 81 až 114, § 132 až 134 zákona č. .../2009 Z. z.“.

3. V poznámke pod čiarou k odkazu 4 sa citácia „§ 105 zákona č. 312/2001 Z. z.“ nahrádza citáciou „§ 113 zákona č. .../2009 Z. z.“.

K bodom 1 až 3:

Ide o legislatívnotechnickú úpravu v nadväznosti na navrhovaný zákon o štátnej službe.

4. V prílohe č. 1 v 4. platovej triede sa slová „úplné stredné vzdelanie alebo vyššie odborné vzdelanie“ nahrádzajú slovami „úplné stredné všeobecné vzdelanie, úplné stredné odborné vzdelanie alebo vyššie odborné vzdelanie“.

5. V prílohe č. 1 v 5. platovej triede sa slová „bakalárske vzdelanie alebo vysokoškolské vzdelanie“ nahrádzajú slovami „vysokoškolské vzdelanie prvého stupňa alebo vysokoškolské vzdelanie druhého stupňa“.

6. V prílohe č. 1 v  6. platovej triede sa slová „bakalárske vzdelanie alebo vysokoškolské vzdelanie“ nahrádzajú slovami „vysokoškolské vzdelanie prvého stupňa alebo vysokoškolské vzdelanie druhého stupňa“.

7. V prílohe č. 1 v 7. platovej triede sa slová „vysokoškolské vzdelanie“ nahrádzajú slovami „vysokoškolské vzdelanie druhého stupňa“.

8. V  prílohe č. 1 v  8. platovej triede a v 9. platovej triede sa slová „vysokoškolské vzdelanie“ nahrádzajú slovami „vysokoškolské vzdelanie druhého stupňa“.

K bodom 4 až 8:

Ide o zosúladenie terminológie so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a so zákonom č. 131/2002 Z. z. o vysokých školách a o zmene a doplnení niektorých zákonov.

9. Príloha č. 2 znie:

 **„Príloha č. 2**

 **k zákonu č. 38/1993Z. z.**

**Platové tarify štátnych zamestnancov v Kancelárii Ústavného súdu**

 **Slovenskej republiky**

**(v eurách mesačne)**

**Platová trieda Platová tarifa**

 1. 420,50

 2. 447,00

 3. 489,50

 4. 524,50

 5. 628,00

 6. 675,00

 7. 757,50

 8. 904,50

 9. 1047,00“.

Platové tarify uvedené v prílohe č. 2 sa navrhujú rovnaké, ako vyplývajú z platnej a účinnej právnej úpravy. Navrhované úpravy nebudú zvyšovať nároky na štátny rozpočet.

**Čl. X**

Zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení zákona Národnej rady Slovenskej republiky č. 458/2000 Z. z., zákona č. 559/2001 Z. z., zákona č. 385/2004 Z. z., zákona č. 261/2006 Z. z., zákona č.199/2007 Z. z. a zákona č. 659/2007 Z. z. sa mení a dopĺňa takto:

1.Poznámka pod čiarou k odkazu 4a znie:

,,4a) Zákon č. .../2009 Z. z. o štátnej službe a o zmene a doplnení niektorých zákonov.“.

2.Poznámka pod čiarou k odkazu 4b znie:

,,4b) § 81 až 114, § 132 až 134 zákona č. .../2009 Z. z. “.

3.Poznámka pod čiarou k odkazu 4c znie:

,,4c) § 113 zákona č. .../2009 Z. z.“.

K bodom 1 až 3:

Ide o legislatívno-technickú úpravu vyvolanú navrhovaným znením zákona o štátnej službe.

4.V § 21 ods. 1 sa slová „100 000 Sk“ nahrádzajú slovami „3 319 eur“ a v § 21 ods. 4 sa slová „200 000 Sk“ nahrádzajú slovami „6 638 eur “.

Navrhovaná zmena spočíva v prepočte súm uvedených v príslušných ustanoveniach zákona č. 39/1993 Z. z. o Najvyššom kontrolnom úrade Slovenskej republiky na menu euro. V nadväznosti na uvedené, sa § 16 zákona č. 659/2007 Z. z. o zavedení meny euro v Slovenskej republike v zaokrúhľovaní na 2 desatinné miesta, na tento zákon nevzťahuje.

5. V prílohe č. 1 v 3. platovej triede a v 4. platovej triede sa slová „úplné stredné vzdelanie“ nahrádzajú slovami „úplné stredné všeobecné vzdelanie alebo úplné stredné odborné vzdelanie“.

Ide o zosúladenie terminológie so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.

6.Príloha č. 2 znie:

 **„Príloha č. 2**

 **k zákonu č. 39/1993 Z. z.**

**PLATOVÉ TARIFY ŠTÁTNYCH ZAMESTNANCOV NA NAJVYŠŠOM KONTROLNOM ÚRADE SLOVENSKEJ REPUBLIKY
(v eurách mesačne)**

 **Platová trieda Platová tarifa**

1. 489,50
2. 524,50
3. 628,00
4. 675,00
5. 757,50
6. 904,50
7. 1 047,00“.

Vzhľadom na prijatie nového zákona o štátnej službe (§ 84 ods.1 písm. a), tretí bod návrhu zákona o štátnej službe) je potrebné ustanoviť nové platové tarify. Navrhovaná zmena spočíva v prepočte súm uvedených v prílohe č. 2 zákona č. 39/1993 Z. z. o Najvyššom kontrolnom úrade Slovenskej republiky v znení neskorších predpisov na menu euro.

**Čl. XI**

 Zákon Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky v znení nálezu Ústavného súdu Slovenskej republiky č. 77/1998 Z.z., zákona č. 86/2000 Z.z., zákona č. 138/2002 Z.z., zákona č. 100/2003 Z.z., zákona č. 551/2003 Z.z., zákona č. 215/2004 Z.z., zákona č. 360/2004 Z.z., zákona č. 253/2005 Z.z., nálezu Ústavného súdu Slovenskej republiky č. 320/2005 Z.z.,zákona č. 261/2006 Z.z. a zákona č. 199/2007 Z. z. sa mení a dopĺňa takto:

1. Poznámka pod čiarou k odkazu 84a znie:

„84a) Zákon č. .../2009 Z. z. o štátnej službe a o zmene a doplnení niektorých zákonov.“.

V súvislosti s prijatím nového zákona o štátnej službe je potrebné upraviť aj citáciu v poznámke pod čiarou.

2. V § 143 ods. 7 druhá veta znie:

„Počet štátnych zamestnancov a zamestnancov kancelárie schvaľuje predseda národnej rady.“.

Doterajšie znenie druhej vety v §143 ods. 7 riešilo iba určovanie počtu zamestnancov pri výkone práce vo verejnom záujme. Je potrebné toto ustanovenie upraviť tak, aby zahŕňalo aj štátnych zamestnancov.

3. V § 143 ods. 8 sa vypúšťa druhá veta vrátane poznámky pod čiarou k odkazu 84c.

Vzhľadom na to, že inštitút systemizácie bol zrušený, je potrebné túto úpravu vypustiť.

4. V poznámke pod čiarou k odkazu 84d sa citácia „Zákon č. 312/2001 Z. z. “nahrádza citáciou „Zákon č..../2009 Z. z.“.

5. V poznámke pod čiarou k odkazu 84e sa citácia „Zákon č. 312/2001 Z. z.“ nahrádza citáciou „Zákon č..../2009 Z. z.“.

6. V poznámke pod čiarou k odkazu 84f sa citácia „§ 105 zákona č. 312/2001 Z. z. v znení zákona č. 551/2003 Z. z.“ nahrádza citáciou „§ 113 zákona č..../2009 Z. z.“.

K bodom 4 až 6:

V súvislosti s prijatím nového zákona o štátnej službe je potrebné upraviť aj citáciu v poznámkach pod čiarou.

7. V prílohe „PLATOVÝ PORIADOK KANCELÁRIE NÁRODNEJ RADY SLOVENSKEJ REPUBLIKY“ v časti „CHARAKTERISTIKY PLATOVÝCH TRIED ŠTÁTNEHO ZAMESTNANCA V KANCELÁRII NÁRODNEJ RADY SLOVENSKEJ REPUBLIKY“ sa v 1. platovej triede až 4. platovej triede slová „úplné stredné vzdelanie“ nahrádzajú slovami „úplné stredné všeobecné vzdelanie alebo úplné stredné odborné vzdelanie“.

8. V prílohe „PLATOVÝ PORIADOK KANCELÁRIE NÁRODNEJ RADY SLOVENSKEJ REPUBLIKY“ v celom texte sa slová „bakalárske vzdelanie“ nahrádzajú slovami “vysokoškolské vzdelanie prvého stupňa“ a slová „vysokoškolské vzdelanie“ sa nahrádzajú slovami „vysokoškolské vzdelanie druhého stupňa“.

K bodom 7 a 8:

Ide o zosúladenie terminológie so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a so zákonom č. 131/2002 Z. z. o vysokých školách a o zmene a doplnení niektorých v znení neskorších predpisov.

9. V prílohe „PLATOVÝ PORIADOK KANCELÁRIE NÁRODNEJ RADY SLOVENSKEJ REPUBLIKY“ časť

„PLATOVÉ TARIFY ŠTÁTNYCH ZAMESTNANCOV V KANCELÁRII NÁRODNEJ RADY SLOVENSKEJ REPUBLIKY (Sk mesačne)“ znie:

„**PLATOVÉ TARIFY ŠTÁTNYCH ZAMESTNANCOV V KANCELÁRII NÁRODNEJ RADY SLOVENSKEJ REPUBLIKY**

**(v eurách mesačne)**

 **Platová trieda**  **Platová tarifa**

 1. 420,50

 2. 447,00

 3. 489,50

 4. 524,50

 5. 628,00

 6. 675,00

 7. 757,50

 8. 904,50

 9. 1 047,00“.

Vzhľadom na prijatie nového zákona o štátnej službe (§ 84 ods. 1 písm. a) tretí bod návrhu zákona o štátnej službe) je potrebné ustanoviť nové platové tarify. V súlade s predloženým návrhom zákona o štátnej službe sa navrhujú tarify platné pre štátnych zamestnancov Kancelárie Národnej rady Slovenskej republiky rovnaké ako vyplývajú z platnej a účinnej úpravy od 1. januára 2009 (§ 143 ods. 9 zákona č. 350/1996 Z. z., v spojení s § 105 zákona č. 312/2001 Z. z. ).

**Čl. XII**

 Zákon Národnej rady Slovenskej republiky č. 564/2001 Z. z. o verejnom ochrancovi práv v znení zákona č. 411/2002 Z.z., zákona č. 551/2003 Z.z., zákona č. 215/2004 Z.z., zákona č. 523/2004 Z.z., zákona č. 618/2004 Z.z. a zákona č. 122/2006 Z.z. sa mení a dopĺňa takto:

1. Poznámka pod čiarou k odkazu 18 znie:

„18) Zákon č..../2009 Z. z. o štátnej službe a o zmene a doplnení niektorých zákonov.“.

2. V poznámke pod čiarou k odkazu 20 sa citácia „Zákon č. 312/2001 Z. z.“ nahrádza citáciou „Zákon č..../2009 Z. z.“.

3. V poznámke pod čiarou k odkazu 21 sa citácia „Zákon č. 312/2001 Z. z.“ nahrádza citáciou „Zákon č..../2009 Z. z.“.

4. V poznámke pod čiarou k odkazu 22 sa citácia „§ 105 zákona č. 312/2001 Z. z. v znení zákona č. 551/2003 Z. z.“ nahrádza citáciou „§ 113 zákona č..../2009 Z. z.“.

K bodom 1 až 4:

V súvislosti s prijatím nového zákona o štátnej službe je potrebné upraviť aj citáciu v poznámkach pod čiarou.

5. V prílohe „PLATOVÝ PORIADOK KANCELÁRIE VEREJNÉHO OCHRANCU PRÁV“ v celom texte sa slová „bakalárske vzdelanie“ nahrádzajú slovami “vysokoškolské vzdelanie prvého stupňa“ a  slová „vysokoškolské vzdelanie“ sa nahrádzajú slovami „vysokoškolské vzdelanie druhého stupňa“.

Ide o zosúladenie terminológie so zákonom č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.

6. V prílohe „PLATOVÝ PORIADOK KANCELÁRIE VEREJNÉHO OCHRANCU PRÁV“ časť

„PLATOVÉ TARIFY ŠTÁTNYCH ZAMESTNANCOV V KANCELÁRII VEREJNÉHO

OCHRANCU PRÁV (Sk mesačne)“ znie:

**„PLATOVÉ TARIFY ŠTÁTNYCH ZAMESTNANCOV V KANCELÁRII VEREJNÉHO**

**OCHRANCU PRÁV**

 **(v eurách mesačne)**

 **Platová trieda**  **Platová tarifa**

 1. 420,50

 2. 447,00

 3. 489,50

 4. 524,50

 5. 628,00

 6. 675,00

 7. 757,50

 8. 904,50

 9. 1 047,00“.

Vzhľadom na prijatie nového zákona o štátnej službe (§ 84 ods. 1 písm. a) tretí bod návrhu zákona o štátnej službe) je potrebné v osobitných predpisoch ustanoviť nové platové tarify, platné pre štátnych zamestnancov Kancelárie verejného ochrancu práv od 1. januára 2009 (§ 27a ods. 3 zákona č. 564/2001 Z. z., v spojení s § 105 zákona č. 312/2001 Z. z..).

Predložený návrh nezakladá zvýšené nároky na štátny rozpočet.

Doterajší čl. VIII sa následne prečísluje.

**Ústavnoprávny výbor NR SR**

**Výbor NR SR pre verejnú správu a regionálny rozvoj**

**Výbor NR SR pre financie, rozpočet a menu**

**Gestorský výbor odporúča schváliť**

1. V prílohe č. 5 k zákonu sa text v zátvorkách za slovami „Mimoriadne vydanie“ dopĺňa na konci bodkočiarkou a slovami:

„V 1. bode „Ú. v. ES L 288, 18.10.1991“.

V 2. bode „Ú. v. ES L 348, 28.11.1992“.

V 3. bode prvej zátvorke „Ú. v. ES L 145, 19.6.1996“ a v druhej zátvorke „Ú. v. ES L 10, 16.1.1998“.

V 4. bode „Ú. v. ES L 180, 19.7.2000“.

V 5. bode „Ú. v. ES L 303, 2.12.2000“.

V 6. bode „Ú. v. ES L 299, 18.11.2003“.“.

Ide o formálnu úpravu doplnenia miesta oficiálneho uverejnenia právne záväzného aktu ES a EÚ v zmysle dohodnutého a zaužívaného spôsobu.

**Ústavnoprávny výbor NR SR**

**Výbor NR SR pre verejnú správu a regionálny rozvoj**

**Výbor NR SR pre ľudské práva, národnosti a postavenie žien**

**Výbor NR SR pre financie, rozpočet a menu**

**Výbor NR SR pre sociálne veci a bývanie**

**Gestorský výbor odporúča schváliť**

**V.**

  Gestorský výbor na základe stanovísk výborov k uvedenému návrhu zákona vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 odsek 4 písmeno f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky návrh zákona v znení schválených pozmeňujúcich a doplňujúcich návrhov

**s c h v á l i ť.**

**VI.**

 Gestorský výbor odporúča hlasovať o pozmeňujúcich a doplňujúcich návrhoch uvedených v štvrtej časti tejto spoločnej správy nasledovne:

* o bodoch 1 až 11, 13 až 35 hlasovať spoločne so stanoviskom gestorského výboru schváliť,
* bod 12 neschváliť.

 Gestorský výbor určil spoločného spravodajcu výborov Róberta Madeja:

1. na prerokovanie návrhu zákona v druhom čítaní a treťom čítaní v Národnej rade Slovenskej republiky a informovanie Národnej rady Slovenskej republiky o výsledku rokovania výborov a odôvodniť návrh a stanovisko gestorského výboru,
2. na predloženie návrhov podľa § 81 ods. 2, § 83 ods. 4, § 84 ods. 2 a § 86 zákona č. 350/1996 Z. z..

 Spoločná správa výborov Národnej rady Slovenskej republiky o výsledkoch prerokovania návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci a bývanie č. 277 z 10. septembra 2009.

# Bratislava 10. septembra 2009

# Jozef Halecký v. r.

**predseda výboru**